Ympäristöteknologiayritys Tana pokkasi Vuoden Päähankkijan palkinnon

Anina Partanen
2025-09-30T10:25:00Z

Vuoden 2025 Päähankkijaksi on valittu ympäristöteknologiayritys Tana Oy, joka on erikoistunut kiinteän jätteen käsittelyyn tarkoitettujen älykkäiden koneiden suunnitteluun ja alihankintaan.

Yrityksellä ei ole omaa valmistushallia, vaan se toimii ”virtuaalikonepajana”, joka on ulkoistanut laitteiden kokoonpanon itsenäisesti toimiville alihankkijoille. Alihankkijat osallistuvat aktiivisesti myös tuotekehitykseen ideoimalla ja jatkuvaa palautetta antamalla. Tällainen kumppanuuteen ja pitkäaikaiseen yhteistyöhön perustuva toimintamalli vaatii suurta luottamusta ja avoimuutta, mutta toisaalta se mahdollistaa Tanalle tehokkaan toiminnan ja globaalin kasvun ilman omaa tuotantolaitosta.

Vuonna 1971 perustettu Tana onkin kehittynyt kasvuyritykseksi, jonka koneita viedään valtuutettujen jälleenmyyjien avulla jo yli 50 maahan. Tuotevalikoiman laajentaminen, jakeluverkoston kasvattaminen ja suoraan markkinoille meneminen ovat keinoja, joiden avulla se pyrkii saavuttamaan tavoitteensa: kasvuloikan ja kansainvälisen aseman lujittumisen. Aiemmin tänä vuonna Tana vahvisti globaalia läsnäoloaan yrityskaupalla ostamalla pitkäaikaisen jakelijansa Australiassa tytäryhtiökseen.

”Tana on rakentanut pitkäjänteisesti strategista alihankintaan perustuvaa liiketoimintamallia. Selkeä kasvusuunnitelma, hyvä operatiivinen perusta ja vastuullinen toimintatapa antavat yritykselle mainiot edellytykset kansainväliseen menestykseen”, kiteyttää LOGYn Alihankinnan palkintovaliokunnan puheenjohtaja Janne Lehtimäki.

”Tämä tunnustus pitkäaikaisesta ja alalla hieman poikkeavasta, ulkoiseen tuotantoon perustuvasta toimintamallistamme merkitsee meille paljon”, kiittää Tana Oy:n toimitusjohtaja Jari Mennala. ”Olemme pitkään rakentaneet kumppaneidemme kanssa läpinäkyvää yhteistyötä, joka perustuu avoimuuteen, jatkuvaan vuoropuheluun ja yhteiseen kehittämiseen. Se on ollut menestyksekäs tie – ja tämä palkinto osoittaa, että olemme kulkeneet oikeaan suuntaan.”

Vuoden Alihankkijana palkittiin MSK Plast Oy.

Vuoden Päähankkija ja Vuoden Alihankkija -palkintoja on myönnetty vuodesta 1987 lähtien. Valinnat tekee LOGYn Alihankinnan palkintovaliokunta. Tunnustusten tarkoituksena on edistää suomalaisen tuotannon kilpailukykyä tukevaa verkostoitumista.

Lisätiedot:

Janne Lehtimäki
Puheenjohtaja, LOGYn Alihankinnan palkintovaliokunta
p. 040 557 8363, janne.lehtimaki@leafhill.fi

Kirsi Ahonen
Markkinointijohtaja, Tana Oy
p. 050 575 6617, kirsi.ahonen@tana.fi

LOGY ry on Suomen suurin logistiikan ja hankinnan asiantuntijoiden yhteisö, jonka missio on nostaa suomalaista hankinnan ja logistiikan osaamista maailman huipputasolle. LOGYn verkostoon kuuluu yli 5 000 alan ammattilaista ja noin 350 yritys- ja yhteisöjäsentä.