Panostus robottikuljetuksiin toi S-ryhmälle Vuoden Logistiikkayrityksen palkinnon

Anina Partanen
2025-02-06T11:45:00Z

Vuoden 2024 Logistiikkayritykseksi on valittu S-ryhmä, joka on ennakkoluulottomasti satsannut ruoan verkkokaupan robottikuljetusten kehittämiseen.

Starship Technologiesin valmistamat pikkurobotit alkoivat kuljettaa suomalaisten ruokaostoksia kaupoista koteihin keväällä 2023, ja asiakkaat ottivat arkea helpottavan toimitusvaihtoehdon nopeasti omakseen. S-ryhmä on kyennyt vastaamaan kysyntään ja viemään palvelun pikavauhtia laajamittaiseen käyttöön: nyt robotit liikkuvat ympäri vuoden noin 40 paikkakunnalla pääkaupunkiseudulta Ouluun, yhteensä yli sadan myymälän lähialueella.

Täysin sähköllä toimivat robotit ovat kulkeneet Suomessa jo yli miljoona kilometriä ja korvanneet merkittävän määrän kauppareissuja, jotka asiakkaat muuten olisivat tehneet omilla autoillaan. Päästöttömät robokuljetukset vähentävät logistiikan hiilijalanjälkeä ja edistävät siten ruoan verkkokaupan kestävää kehitystä.

”Autonomisten kuljetusrobottien hyödyntäminen tuo kaupan alalle uudenlaista tehokkuutta, asiakaslähtöisyyttä ja ympäristöystävällisyyttä”, kiteyttää LOGYn palkintovaliokunnan puheenjohtaja Anna Aminoff. ”S-ryhmä on tässä hankkeessa ottanut merkittäviä askeleita logistiikan modernisoinnissa ja osoittanut edelläkävijyyttä, joka toivottavasti innostaa myös muita suomalaisyrityksiä pilotoimaan erilaisia logistiikkaratkaisuja rohkeasti.”

”Lähdimme arkailematta kokeilemaan aivan uutta pikakuljetusmuotoa ja näyttämään mallia autonomisten kuljetusten hyödyntämisessä asiakastoimituksissa ihan maailmankin mittakaavassa. Ruokarobotit ovat rullanneet niin asiakkaiden kuin meidän ässäläistenkin sydämiin. Ne ovat loistava esimerkki siitä, miten voimme tekoälyn avulla helpottaa asiakkaiden arkea”, Business Developer Tiina Meyer S-ryhmän vähittäiskaupasta toteaa.

Vuoden 2024 Logistikoksi valittiin Matti Lankinen, joka on tehnyt pitkäjänteisesti työtä logistiikan digitalisaation edistämiseksi.

Vuosittain jaettavien palkintojen tarkoituksena on huomioida ansioituneita osaajia ja siten edistää kotimaisen hankinnan ja logistiikan kehittymistä.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Tiina Meyer
Business Developer, S-ryhmän vähittäiskauppa
p. 050 566 2719, tiina.meyer@sok.fi

LOGY ry on Suomen suurin logistiikan, hankinnan ja toimitusketjun hallinnan asiantuntijoiden verkosto, johon kuuluu yli 5 000 alan ammattilaista ja noin 350 yritys- ja yhteisöjäsentä.