S-kaupan robottikuljetuksille menestystä Euroopan laajuisessa logistiikkakilpailussa

Anina Partanen
2026-02-19T21:49:00Z

Kuvassa Tiina Meyer ja Iona Maaranto, S-ryhmän vähittäiskauppa

Suomea kilpailussa edusti tällä kertaa S-ryhmä, joka on viime vuosina rohkeasti panostanut ruoan verkkokaupan robottikuljetuksiin. Yritys saavutti upeasti finaalipaikan kuuden parhaan projektin joukossa.

”Projektin tavoitteena oli kehittää S-kauppojen asiakkaille täysin uudenlainen, automatisoitu ja kestävää kehitystä tukeva toimituspalvelu”, kertovat S-kauppojen Business Developerit Tiina Meyer ja Iona Maaranto. ”Suomen erityispiirteet – laaja asutus, haastavat sääolosuhteet ja digitaalisesti edistynyt asiakaskunta – edellyttivät ratkaisua, joka olisi sekä skaalautuva että tulevaisuuden tarpeisiin valmis. Emme halunneet vain nopeuttaa toimituksia, vaan muuttaa tapaa, jolla ihmiset tekevät ruokaostoksia.”

Asiakkaat ovatkin ottaneet arkea helpottavan toimitusvaihtoehdon nopeasti omakseen. Keväällä 2023 käynnistyneistä robottikuljetuksista on parissa vuodessa kasvanut valtakunnallinen ilmiö: robotit liikennöivät lähes 70 paikkakunnalla pääkaupunkiseudulta Rovaniemelle ja hoitavat merkittävän osan S-kauppojen pikatoimituksista.

Starship Technologiesin valmistamat pikkurobotit ovat ylittäneet Suomessa jo miljoonan toimituksen rajan ja korvanneet huomattavan määrän kauppareissuja, jotka asiakkaat muuten olisivat tehneet omilla autoillaan. Sähköiset robokuljetukset ovat vähentäneet logistiikan hiilidioksidipäästöjä yli 350 tonnilla ja edistäneet siten ruoan verkkokaupan kestävää kehitystä.

”S-kaupat yhdisti verkkokaupan autonomisiin, tekoälyohjattuihin robotteihin ja loi näin täysin automatisoidun end-to-end toimituspalvelun. Ratkaisu tekee ruokatoimituksista sujuvia, luotettavia ja kestävällä tavalla skaalautuvia – ja on samalla onnistunut hurmaamaan asiakkaat ympäri Suomen. Robotit ovat erinomainen esimerkki siitä, miten voimme teknologian ja tekoälyn avulla helpottaa asiakkaiden arkea”, toteavat Meyer ja Maaranto.

Vuonna 2025 robottikuljetukset toivat S-ryhmälle Suomen Osto- ja Logistiikkayhdistys LOGYn Vuoden Logistiikkayrityksen palkinnon. LOGY on kattojärjestö ELAn jäsen ja päätti ilmoittaa tämän suomalaisen innovaation mukaan myös Euroopan laajuiseen kisaan.

Tutustu ELA Awards -kilpailun kuuteen finalistiin ELAn sivuilla:

The Finalists of the 2026 ELA Awards