Älykkäitä työtiloja valmistava Framery valittu Vuoden Päähankkijaksi

Anina Partanen
2024-10-01T10:43:00Z

Vuoden 2024 Päähankkijaksi on valittu tamperelainen Framery Oy, joka on erikoistunut äänieristettyjen puhelinkoppien ja työtilojen suunnitteluun ja valmistukseen.

Yritys on kehittynyt nopeasti vuoden 2010 start up -vaiheestaan kansainväliseksi menestystarinaksi ja vakiinnuttanut asemansa toimialansa markkinajohtajana maailmanlaajuisesti. Yli 90 prosenttia Frameryn liikevaihdosta tulee viennistä, ja sen tuotteita käyttävät asiakkaat lähes sadassa eri maassa. Asiakaslistaan kuuluu lukuisia tunnettuja globaaleja yrityksiä, kuten Microsoft, Tesla, Siemens ja McDonald’s.

Palkintovaliokunnan ratkaisuun vaikuttivat muun muassa Frameryn innovatiivisuus, voimakas taloudellinen kasvu ja tuloksellisuus sekä vastuullinen toimintatapa, joka ottaa huomioon niin henkilöstön hyvinvoinnin kuin ympäristönäkökohdat.

”Vahva vastuullisuustyö näkyy jo konseptointivaiheessa, kun tuotteet pyritään suunnittelemaan mahdollisimman ympäristöystävällisiksi. Yritys panostaa kierrätykseen ja energiatehokkuuteen koko tuotantoprosessissa ja sitouttaa myös toimittajansa toimimaan kestävästi ja eettisesti”, kertoo LOGYn Alihankinnan palkintovaliokunnan puheenjohtaja Janne Lehtimäki.

”Framery panostaa toimitusketjun ja toimittajaverkoston pitkäjänteiseen ja systemaattiseen kehittämiseen. Vahva toimittajayhteistyö ja luotettava verkosto ovat olleet avainasemassa mahdollistamassa jatkuvan vahvan kasvumme. Toimittajakumppanimme ovat myös merkittävässä roolissa jatkuvan parannuksen aikaansaamisessa koko toimitusketjumme ympäristöystävällisyydessä”, toteaa Sourcing Director Vesa Hämäläinen Frameryltä.

Vuoden Alihankkijana palkittiin Brione Oy.

Vuoden Päähankkija ja Vuoden Alihankkija -palkintoja on myönnetty vuodesta 1987 lähtien. Valinnat tekee LOGYn Alihankinnan palkintovaliokunta. Tunnustusten tarkoituksena on edistää suomalaisen tuotannon kilpailukykyä tukevaa verkostoitumista.

Lisätiedot:

Janne Lehtimäki
Puheenjohtaja, LOGYn Alihankinnan palkintovaliokunta
p. 040 557 8363, janne.lehtimaki@leafhill.fi

Vesa Hämäläinen
Sourcing Director, Framery Oy
p. 040 587 6231, vesa.hamalainen@framery.fi

LOGY ry on Suomen suurin logistiikan ja hankinnan asiantuntijoiden verkosto, jonka missio on nostaa suomalaista hankinnan ja logistiikan osaamista maailman huipputasolle. LOGYllä on yli 5 000 henkilöjäsentä ja noin 350 yritys- ja yhteisöjäsentä.