Jasmiina Toikasta Vastuullisten hankintojen tiimin vetäjä

Anina Partanen
2025-01-30T08:16:00Z

Suomen Osto- ja Logistiikkayhdistys LOGYn Hankintafoorumin alla toimii Vastuullisten hankintojen asiantuntijatiimi, jonka tavoitteena on edistää vastuullisuutta hankintojen lisäarvon tuottajana niin suorien, epäsuorien kuin julkisten hankintojen osalta.

Tiimin uudeksi vetäjäksi on valittu Terveystalon Sustainability Manager Jasmiina Toikka.

"Olin suorastaan odottanut, että tämänkaltainen mahdollisuus LOGYlla avautuisi, sillä teema on erityisen lähellä sydäntäni niin ammatillisesti kuin akateemisen yhteistyön kautta”, hän toteaa.

Jasmiina seuraa tehtävässä tiimiä pitkään luotsannutta Carolina Svediä.

Jasmiina Toikka, Sustainability Manager, Terveystalo

Jasmiina on vastuullisen hankinnan asiantuntija, jolla on monipuolista ja käytännönläheistä osaamista niin strategisen hankinnan, kategoriajohtamisen, toimittajasuhteiden hallinnan, hankinnan analytiikan kuin ESG-teemojen parista. Nykyisessä roolissaan Terveystalon vastuullisuustiimissä hän keskittyy hankintaprosessien vastuullisuuteen ja ihmisoikeuksien toteutumiseen arvoketjuissa.

Ennen Terveystalolle siirtymistä Jasmiina ehti työskennellä Finnairilla, Fortumilla ja Sievolla. Koulutukseltaan hän on kansainvälisen kaupan tradenomi ja kauppatieteiden maisteri LUT-yliopistosta.

"Vastuullisuuden lisäksi minua kiinnostavat globaalien trendien vaikutus hankintaan, tekoälyn mahdollisuudet, kognitiivinen ergonomia ja monimuotoisuus (DEI)", Jasmiina kertoo.

LOGYn senior palvelupäällikkö Mirka Airas muistuttaa, että sekä Vastuullisten hankintojen tiimiin että muihin asiantuntijatiimeihin mahtuu vielä uusia jäseniä. Jos olet kiinnostunut tulemaan mukaan jonkin tiimin toimintaan, ole yhteydessä ja kysy lisää:

Mirka Airas, senior palvelupäällikkö
p. 050 544 3261, mirka.airas@logy.fi

Tutustu Hankintafoorumin asiantuntijatiimeihin >