Järjestelmällinen toiminnanohjausmalli toi Vuoden Sisälogistiikkapalkinnon DB Schenkerille

Anina Partanen
2025-10-30T10:14:00Z

Kuvassa DB Schenkerin sopimuslogistiikan operatiivinen johtaja Mikko Rehtilä.

Vuoden 2025 Sisälogistiikkapalkinnon sai DB Schenker, joka käyttää varastointipalveluissaan Lean-ajatteluun pohjautuvaa Xsite-toiminnanohjausmallia. Sen ytimen muodostavat jatkuvan parantamisen filosofia, toiminnan standardisointi ja henkilökunnan tiivis osallistuminen kehitystyöhön.

Palkintoraati kertoo arvostavansa sitä, että malli on pitkälle tuotteistettu ja kokonaisvaltainen. Xsite määrittelee viisi toiminnan osa-aluetta, joilla kehittämistoimenpiteitä tehdään ja tavoitteiden toteutumista seurataan: työturvallisuus, ihmiset ja johtaminen, prosessien optimointi, DB Schenkerin menestys ja asiakkaille tuotettu arvo.

Myös henkilökunnan osallistamisessa DB Schenker on onnistunut hienosti. Työntekijät ovat ottaneet Xsiten omakseen ja sitoutuneet toimintamalliin, tuovat aktiivisesti esiin havaitsemiaan ongelmakohtia ja ehdottavat kehitystoimenpiteitä. Turvallisuuden, laadun ja tuottavuuden parantaminen on koko organisaation yhteinen tahto.

”Schenkerillä ymmärretään, että toiminnan standardisointi ja jatkuva parantaminen toimivat perustana kilpailukyvylle ja taloudelliselle kasvulle. Yritys on saanut Xsite-mallinsa avulla aikaan näkyviä tuloksia, jotka tuovat aitoa lisäarvoa myös asiakkaille”, toteavat palkintoraadin Pekka Molarius ja Jussi Peltola.

"Xsite-toimintamalli ja sitä edeltänyt 5S-menetelmä ovat olleet jo 15 vuoden ajan keskeisessä roolissa Schenkerin tuotantoprosessien tehokkuuden ja laadun kehittämisessä ja asiakastyytyväisyyden varmistamisessa”, sanoo DB Schenkerin sopimuslogistiikan operatiivinen johtaja Mikko Rehtilä ja jatkaa:

”Suomessa olemme olleet näiden mallien implementoinnissa konsernimme kärkijoukkoa, koska olemme kyenneet auditoimaan useita toimipisteitämme Xsiten korkeille tasoille. Iso kiitos tästä menestyksestä kuuluu sitoutuneelle henkilöstöllemme, joka jalkauttaa ja omaksuu toimintamallin käytäntöön. Tätä kehitystyötä tulemme jatkamaan myös uudistuvassa organisaatiossa.”

Sisälogistiikkapalkinto myönnetään vuosittain sisälogistiikan alueella ansioituneelle yritykselle tai erinomaiselle hankkeelle. Tunnustuksen tarkoituksena on edistää kotimaisen sisälogistiikan kehittymistä palkitsemalla alan osaajia.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Mikko Rehtilä
Head of Operations, Contract Logistics, DB Schenker
p. 0400 989 669, mikko.rehtila@dbschenker.com

LOGY ry on Suomen suurin logistiikan ja hankinnan asiantuntijoiden yhteisö, jonka missio on nostaa suomalaista hankinnan ja logistiikan osaamista maailman huipputasolle. LOGYn verkostoon kuuluu yli 5 000 alan ammattilaista ja noin 350 yritys- ja yhteisöjäsentä.