Esapekka Kuikka valittu Vuoden Hankinta-ammattilaiseksi

Anina Partanen
2026-02-05T20:14:00Z

Vuoden 2025 Hankinta-ammattilaisen palkinnon pokkasi Esapekka Kuikka, joka on kehittänyt suomalaista hankintatoimea pitkäjänteisesti sekä omassa työssään Senaatti-kiinteistöjen hankintajohtajana että laajemmin alan yhteisössä.

Senaatti-kiinteistöt on yksi Suomen suurimmista julkisista hankintaorganisaatioista, ja Kuikan johdolla sen hankintatoimea on uudistettu määrätietoisesti kohti strategisempaa, avoimempaa ja vaikuttavampaa toimintamallia. Organisaatiossa on edistetty niin tiedolla johtamista, kategoriajohtamista kuin markkinavuoropuhelun ja yritysyhteistyön systemaattista hyödyntämistä osana julkisia hankintoja.

Näillä toimilla on ollut konkreettisia ja mitattavia vaikutuksia, kuten kilpailun lisääntyminen, tarjousmäärien kasvu ja hankintojen kustannustehokkuuden parantuminen; hyödyt ulottuvat laajasti myös markkinoille ja muihin julkisiin hankintayksiköihin.

Keskeinen osa Kuikan työtä on ollut julkisten hankintojen toimintakulttuurin uudistaminen. Hän on rakentanut aktiivisesti siltoja julkisen ja yksityisen sektorin välille, lisännyt avoimuutta hankintaviestinnässä ja madaltanut yritysten kynnystä osallistua julkisiin kilpailutuksiin. Erityisesti pk-yritysten huomioiminen ja uusien toimijoiden mukaan saaminen on edistänyt kansallisesti hankintojen toimivuutta ja markkinoiden kehittymistä.

Kuikka toimii uutterasti myös alan kehittäjänä ja osaamisen jakajana oman organisaationsa ulkopuolella. Hän on näkyvä ja arvostettu tekijä LOGYn toiminnassa ja osallistuu aktiivisesti kansalliseen keskusteluun hankintojen kehittämisestä. Lisäksi hän panostaa vahvasti oppilaitosyhteistyöhön luennoimalla korkeakouluissa ja tuomalla ajankohtaista käytännön hankintaosaamista opiskelijoiden ja tulevien ammattilaisten ulottuville. Tämä työ tukee alan osaamisen uusiutumista ja vahvistaa hankintojen roolia strategisena johtamisen alueena myös tulevaisuudessa.

”Esapekka Kuikan työssä yhdistyvät pitkäkestoinen kehittämistyö, konkreettiset tulokset sekä halu jakaa osaamista ja edistää koko alan kehittymistä Suomessa. Näiden ansioiden perusteella hän täyttää erinomaisesti Vuoden Hankinta-ammattilaiselle asetetut valintakriteerit”, kiteyttää LOGYn palkintovaliokunnan puheenjohtaja Anna Aminoff.

”Olen todella kiitollinen tästä tunnustuksesta ja näen sen antavan arvostusta myös kaikille yhteistyötahoille, joiden kanssa olen saanut työskennellä. Tunnustus osoittaa, että uteliaisuudella, rohkeudella ja yhteistyöllä voi syntyä merkittäviä tuloksia. Jatkan työtä vaikuttavampien julkisten hankintojen ja koko alan kehittämiseksi”, Esapekka Kuikka toteaa.

Vuosittain jaettavan palkinnon tarkoituksena on huomioida ansioituneita osaajia ja siten edistää kotimaisen hankinnan ja logistiikan kehittymistä.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Esapekka Kuikka
Hankintajohtaja, Senaatti-kiinteistöt
p. 040 189 3771, esapekka.kuikka@senaatti.fi

LOGY ry on Suomen suurin logistiikan, hankinnan ja toimitusketjun hallinnan asiantuntijoiden verkosto, johon kuuluu noin 5 000 alan ammattilaista ja yli 350 yritys- ja yhteisöjäsentä.